**6. Ako je to s predkladaním dokladu potvrdzujúceho zdravotné poistenie na území Slovenskej republiky?**

Dokladom potvrdzujúcim zdravotné poistenie sa v zmysle zákona o pobyte cudzincov rozumie potvrdenie na meno cudzinca o tom, že je zdravotne poistený na území Slovenskej alebo že má poistenú úhradu liečebných nákladov na území Slovenskej republiky.

***V lehote 30 dní od prevzatia dokladu o pobyte*** tento doklad povinne odovzdávajú príslušnému oddeleniu cudzineckej polície PZ:

* štátny príslušník tretej krajiny, ktorému bol udelený prechodný pobyt na účel **podnikania**
* štátny príslušník tretej krajiny, ktorému bol udelený prechodný pobyt na účel **osobitnej činnosti**
* štátny príslušník tretej krajiny, ktorému bol udelený prechodný pobyt na účel **výskumu a vývoja**
* štátny príslušník tretej krajiny, ktorému bol udelený prechodný pobyt na účel **zlúčenia rodiny**
* štátny príslušník tretej krajiny, ktorému bol udelený prechodný pobyt **štátneho príslušníka tretej krajiny, ktorý má priznané postavenie osoby s dlhodobým pobytom v inom členskom štáte**

V prípade ak je štátny príslušník tretej krajiny poistený na území Slovenskej republiky už v čase podania žiadosti o udelenie prechodného pobytu, môže doklad o zdravotnom poistení priložiť priamo k žiadosti, čím si splní uvedenú povinnosť odovzdať tento doklad do 30 dní od prevzatia dokladu o pobyte.

***Priamo k žiadosti o udelenie pobytu***tento doklad povinne odovzdávajú príslušnému oddeleniu cudzineckej polície PZ:

* štátny príslušník tretej krajiny, ktorý žiada o udelenie trvalého pobytu na neobmedzený čas
* štátny príslušník tretej krajiny, ktorý žiada o udelenie dlhodobého pobytu

Bez ohľadu na uvedené, podľa zákona o pobyte cudzincov každý štátny príslušník tretej krajiny, bez ohľadu na druh udeleného pobytu, je povinný uzatvoriť zdravotné poistenie najneskôr do troch pracovných dní od prevzatia dokladu o pobyte a preukázať pri kontrole pobytu, že je zdravotne poistený na území Slovenskej republiky.

V prípade porušenia uvedenej povinnosti sa štátny príslušník tretej krajiny dopustí priestupku na úseku pobytu, za ktorý je možné uložiť pokutu do výšky 1600 eur .

**Občan Únie** má právo na pobyt na území Slovenskej republiky počas obdobia dlhšieho ako tri mesiace, ak okrem iných splnených podmienok má na území Slovenskej republiky uzavreté zdravotné poistenie.